Tasché Susanne Burger (gebore op 29 Junie 2000 in Kaapstad, Wes-Kaap, Suid-Afrika) is 'n Afrikaanse sangeres. Sy het van 4-jarige ouderdom af sanglesse geneem en aan haar talent geskaaf. Haar vroeë opvoeding ontvang sy by Laerskool Totius en Laerskool Durbanville; na haar Graad 8-jaar in Hoërskool Stellenberg het sy tuisonderrig ontvang tot Graad 12. Sy is die wenner van die derde seisoen van die TV-musiekwerklikheidsreeks The Voice SA op die TV-kanaal M-Net. Sy het ’n platekontrak by Universal Music SA losgeslaan. Tasché was ook die eerste vroulike kunstenaar en die jongste om dié realiteitsreeks te wen. Francois van Coke was haar afrigter tydens hierdie reeks. Haar musiekloopbaan word bestuur deur Wynand Myburgh se musiekagentskap, Valkie van Coke. Die Een is haar eerste enkelsnit wat in Augustus 2019 uitgereik is. Dit is opgeneem by die Van Coke Studios in Kaapstad, saam met Hunter Kennedy (Fokofpolisiekar en Die Heuwels Fantasties) en Ricard Onraet (Die Gevaar). In November 2019 word Tasché se eerste EP vrygestel. Die EP is opgeneem by die Van Coke Studios en is vrygestel deur Universal Music SA.